90 ትምህርት ቤቶች የከተማ ግብርና መጀመራቸው ተገለፀ   ● 290 ነጥብ ሰባት ሄክታር መሬትም ለአገልግሎት ተዘጋጅቷል
የክረምት በጎ ፈቃድ አገልግሎት አካል በሆነው በ‹‹ምግባችን ከጓሯችን›› ንቅናቄ 90 ትምህርት ቤቶች በከተማ ግብርና ተሰማርተው የጓሮ አትክልቶችን እያለሙ እንደሆነ የአዲስ አበባ ከተማ አስተዳደር ትምህርት ቢሮ ገለፀ። የትምህርት ቤቶቹን ጨምሮ 290 ነጥብ ሰባት ሄክታር መሬት ለአገልግሎት ተዘጋጅቷል። 
የከተማ አስተዳደሩ ትምህርት ቢሮ የሕዝብ ግንኙነትና ኮሙዩኒኬሽን ኃላፊ አቶ አበበ ቸርነት እንደገለፁት፤ የከተማ ግብርናን የከተማይቱ ከንቲባ ኢንጂነር ታከለ ኡማ በኮከበ ጽባህ ትምህርት ቤት ባለፈው ሳምንት ተገኝተው ሠርቶ ማሳያውን በመጎብኘት የጓሮ አትክልት ማምረት ሥራን በይፋ ማስጀመራቸውን አስታውሰዋል። 
በትምህርት ቤቶች በጠባብ ቦታ ላይ እየተተገበረ ያለው የከተማ ግብርና በአንድ በኩል ስለከተማ ግብርና ተማሪዎች ግንዛቤውና እውቀቱ እንዲኖራቸው ለመማሪያ እንዲሆን የታሰበ ሲሆን በሌላ በኩል ደግሞ ምርቱ ለተማሪዎች ምገባ እንዲውል የታለመ እንደሆነ ኃላፊው ተናግረዋል። 
የከተማ ግብርና ሥራው አሁን ላይ የተጀመረው በ90 ትምህርት ቤቶች ቢሆንም በጠባብ ቦታ ላይ የሚሠራ በመሆኑ በቀጣይ በሁሉም ትምህርት ቤቶች የሚተገበር ሲሆን ትምህርት ቤቶች ተግባሩን የሚመሩና የሚያስተዳድሩ እንደሆነም ገልፀዋል። 
የአዲስ አበባ የአርሶ አደርና ከተማ ግብርና ልማት ምክትል ኮሚሽነር መሐመድ ሊጋኒ በበኩላቸው የከተማ ግብርና ለማከናወን ግንዛቤው ከተፈጠረ ሰፊ ቦታ የሚፈልግ አለመሆኑንና በተገኘው ጠባብ ቦታ ላይ የጓሮ አትክልትና ፍራፍሬዎችን ማምረት እንደሚቻል ተናግረዋል። 
ለከተማ ግብርና ከተለየው መሬት 290 ነጥብ ሰባት ሄክታር ለአገልግሎት መዘጋጀቱን የገለፁት ምክትል ኮሚሽነሩ፤ ከዚህ ውስጥ 98 ነጥብ ስምንት ሄክታር ለዘር ዝግጁ መሆኑን አስታውቀዋል። ለዘር ዝግጁ ከሆነው መሬት ውስጥም 63 ነጥብ 19 ሄክታር መሬት በሰላጣ፣ በቆስጣ፣ በካሮት፣ በቲማቲምና በድንች ዘሮች መሸፈኑን ገልፀዋል። 
በዘር የተሸፈነው መሬትም በሁሉም ክፍለ ከተሞች የሚገኙ 13 ሠርቶ ማሳያዎችን እንደሚያጠቃልል የተናገሩት ኮሚሽነር መሐመድ ታርሶ ለዘር ከተዘጋጀው መሬት መካከል በትምህርት ቤቶች 17 ነጥብ ሦስት ሄክታር፣ በተቋማት 36 ነጥብ 46 ሄክታር፣ ከመሬት ሊዝ ከሚገቡት 43 ሄክታር መሬት ይገኝበታል ብለዋል። 
ለዘር ዝግጁ ለሆነው መሬትም 13 ኩንታል የአትክልት ዘር፣ 200 ኩንታል ድንች፣ 416 ኩንታል ኮምፖስት ማዳበሪያ፣ ሰባት ትራክተሮች፣ አምስት የውሃ ፓምፖች፣ የጅ መኮትኮቻና ዶማዎች መዘጋጀታቸውን አቶ መሐመድ ጠቁመዋል። 
በተለዩትና ለዘር በተዘጋጁት ላይ በአጭር ጊዜ የሚደርሱ የጓሮ አትክልትና ፍራፍሬዎች ላይ ለሚሰማሩ ከአራት ሺህ 900 በላይ ለሆኑ የከተማዋ ነዋሪዎች የሥራ ዕድል መፈጠሩንም ተናግረዋል።አዲስ ዘመን ሰኔ 5/2012ሙሐመድ ሁሴን